આ વિશે વધુ માહિતી આપતાં મુલુંડ પોલીસના એક અધિકારીએ ‘મિડ-ડે’ને કહ્યું હતું કે ‘રવિવારે રાતના સાડાદસ વાગ્યે ૧૫ મિત્રોએ મુલુંડમાં ગોરેગામ લિન્ક રોડ પર આવેલા સુધરાઈના એક ઓપન પ્લે-ગ્રાઉન્ડમાં બિયર-પાર્ટી યોજી હતી. બિયર પીતાં-પીતાં મશ્કરી ચાલુ હતી એમાં આકાશ ત્રિભુવન નામના છોકરાને ગુસ્સો આવતાં તેણે બિયરની બૉટલ ફોડીને નીતેશ ગોંધળેના પેટમાં ઘુસાડી દીધી હતી. અન્ય મિત્રોએ નીતેશના પરિવારને જણાવતાં તેઓ ત્યાં પહોંચીને નીતેશને મુલુંડની અગરવાલ હૉસ્પિટલમાં લઈ ગયા હતા. હૉસ્પિટલમાંથી મુલુંડ પોલીસને ખબર મળતાં પોલીસે તરત હૉસ્પિટલમાં પહોંચીને ઘટનાની માહિતી લીધી હતી. નીતેશની હાલત ગંભીર હોવાથી અને અગરવાલ હૉસ્પિટલમાં ઑપરેશનની સુવિધા ન હોવાથી તેને સાયન હૉસ્પિટલમાં ખસેડવામાં આવ્યો હતો. ત્યાં નીતેશના પેટનું ઑપરેશન કરવામાં આવ્યું હતું. હજી નીતેશ સાયન હૉસ્પિટલમાં સારવાર લઈ રહ્યો છે. ત્રણ આરોપી વિકાસ ત્રિભુવન, વિશ્વાસ ત્રિભુવન અને આકાશ ત્રિભુવનની ધરપકડ કરવામાં આવી હતી. મુખ્ય આરોપી જેણે બિયરની બાટલી ફોડીને નીતેશના પેટમાં ઘુસાડી તે આકાશ ત્રિભુવન છે.’